Jabarkan Ciri umum dari Daun dalam bahasa melayu

Daun merupakan organ paling penting bagi kebanyakan tumbuhan vaskular. Tumbuhan hijau bersifat autotrofik, yang bermaksud ia tidak memperoleh makanan daripada hidupan lain melainkan membuat makanannya sendiri melalui proses fotosintesis. Ia menangkap tenaga daripada sinar matahari dan menggunakan ini untuk membuat gula sederhana, seperti glukosa dan sukrosa dengan karbon dioksida dan air. Gula ini kemudiannya disimpan sebagai kanji, diproses lebih lanjut melalui sintesis kimia lalu membentuk molekul organik yang lebih kompleks seperti protein atau selulosa, iaitu struktur bahan yang membentuk asas dinding sel tumbuhan atau dimetabolismekan oleh respirasi sel untuk menghasilkan tenaga kimia bagi menjalankan proses bersel. Daun menarik air dari tanah dalam aliran transpirasi melalui sistem pengaliran vaskular yang dikenali sebagai xilem dan mendapat karbon dioksida daripada udara secara penyebaran melalui bukaan yang dipanggil sebagai stoma pada lapisan penutup luar daun (epidermis), manakala daun disusun untuk memaksimumkan pendedahan mereka kepada cahaya matahari. Setelah gula disintesis, ia perlu dibawa ke kawasan pertumbuhan aktif seperti pucuk dan akar tanaman. Tumbuhan vaskular mengangkut sukrosa dalam tisu khas yang dipanggil floem. Floem dan xilem saling sejajar, tetapi pengangkutan bahan kebiasaannya secara berlawanan arah. Di dalam daun, sistem vaskular ini bercabang-cabang untuk membentuk urat yang membawa bekalan sebanyak mungkin kepada daun, memastikan sel yang melakukan fotosintesis berada dekat dengan sistem pengangkutan.

Biasanya daun ini luas, rata dan nipis (diratakan secara dorsoventral) lalu memaksimumkan luas permukaan yang terkena cahaya secara langsung dan membolehkan cahaya menembusi tisu dan mencapai kloroplas serta mendorong fotosintesis. Daun-daun ini tersusun pada tanaman supaya permukaannya terdedah kepada cahaya secekap yang mungkin tanpa saling menghalang, tetapi terdapat banyak pengecualian dan komplikasi. Sebagai contoh, tanaman yang disesuaikan dengan keadaan berangin mungkin memiliki daun yang tergantung, seperti pada pokok dedalu dan kayu putih. Bentuk helai daun yang rata, atau laminar juga memaksimumkan hubungan termal dengan udara di sekelilingnya yang mendorong penyejukan. Selain daripada melakukan fotosintesis, daun berfungsi sebagai lokasi utama transpirasi, memberikan tenaga yang diperlukan untuk menarik aliran transpirasi dari akar dan gutasi.

Banyak tumbuhan gimnosperma mempunyai daun seperti jarum nipis atau daun seperti sisik yang bermanfaat dalam cuaca sejuk dengan kejadian salji dan ais yang kerap. Ini ditafsirkan sebagai pengurangan daripada asal-usul daun megafil Zaman Devon tumbuhan ini. Sesetengah bentuk daun disesuaikan untuk memodulasi jumlah cahaya yang diserap bagi mengelakkan atau mengurangkan haba yang berlebihan, kerosakan ultraungu, pengeringan atau bagi mengorbankan kecekapan penyerapan cahaya demi melindungi daripada dimakan haiwan herbivor.